Imtella' Lulju 12, 2021 - Aġġornata 12 Ta' Lulju, 2021 11:35am Rapport: Ruth Castillo Il-Gvern għadda €4 miljun għad-djar tat-tfal immexxija mill-knisja permezz tal-Fondazzjoni Sebħ. L-erba' djar li se jibbenefikaw minn din l-għotja huma Dar Fra Diegu u Dar San Nikola fil-Ħamrun, Dar Sagra Familja f'Ħaż-Żabbar u Dar Santa Tereża fiż-Żurrieq. F'dawn id-djar bħalissa qed jgħixu 39 tifel u tifla minn trabi sa żgħażagħ ta' 18-il sena. Id-Direttur tal-Fondazzjoni, Yvonne Mallia, ddeskriviet il-ftehim bejn il-Knisja u l-Istat bħala avveniment importanti għas-servizz professjonali ta' kura alternattiva għal dawn it-tfal. Spjegat li t-tfal illum il-ġurnata jgħixu fi gruppi żgħar ta' mhux aktar minn sitta f'ambjent li jixbaħ ħafna lil dak ta' familja. Żiedet li kuntrarju għal dak li kien isir fil-passat, il-Knisja m'għadhiex tifred lis-subien u lill-bniet fl-età ta' disa' snin u għalhekk l-aħwa qed jibqgħu jgħixu flimkien. Il-Ministru għas-Solidarjetà u l-Ġustizzja Soċjali, il-Familja u d-Drittijiet tat-Tfal Michael Falzon qal li l-Knisja hija waħda mill-imsieħba il-kbar li l-Gvern jaħdem magħhom fil-qasam soċjali. Qal li bħalissa hawn mal-400 tifel u tifla li għal diversi raġunijiet ma jistgħux jgħixu mal-familja tagħhom. Qal li nofshom jinsabu f'foster care u n-nofs l-ieħor fi djar tat-tfal, inkluż dawn immexxija mill-Fondazzjoni Sebħ.